FI Euroopan unionin virallinen lehti C 107/6

Tiivistelmä komission päätöksestä,

annettu 13 päivänä heinäkuuta 2011,

keskittymän julistamisesta sisämarkkinoille ja ETA-sopimuksen toimintaan soveltuvaksi

(Asia COMP/M.6101 – UPM/Myllykoski ja Rhein Papier)

(tiedoksiannettu numerolla K(2011) 4997)

(Ainoastaan englanninkielinen teksti ovat todistusvoimainen)

(ETA:n kannalta merkityksellinen teksti)

2012/C 107/04

Komissio hyväksyi 13 päivänä heinäkuuta 2011 päätöksen sulautuma-asiassa yrityskeskittymien valvonnasta 20 päivänä tammikuuta 2004 annetun neuvoston asetuksen (EY) N:o 139/2004 (1) ja erityisesti sen 8 artiklan 1 kohdan nojalla. Päätöksen koko teksti, josta on poistettu luottamukselliset tiedot, on saatavilla todistusvoimaisella kielellä ja komission työkielillä kilpailun pääosaston verkkosivuilla osoitteessa

http://ec.europa.eu/comm/competition/index_en.html

I OSAPUOLET

(1) UPM kehittää, tuottaa ja markkinoi paperituotteita. Se toimii maailmanlaajuisesti ja sen päätoimipaikka sijaitsee Suomessa. Se tuottaa myös sellua, sähköä, tarramateriaaleja, sahatavaraa ja puulevytuotteita.

(2) Myllykoski on yksityisessä omistuksessa oleva suomalainen yritys. Se kehittää, tuottaa ja markkinoi paperituotteita sekä valmistaa sellua. Sillä on tehtaita Suomessa, Saksassa ja Yhdysvalloissa sekä myyntitoimintaa kaikkialla maailmassa.

(3) Rhein Papier on paperituotteita valmistava saksalainen yritys, jolla on myyntitoimintaa kaikkialla maailmassa. Se on Myllykosken hallinnassa ja Myllykosken osakkeenomistajien määräysvallassa. Myllykoski ja Rhein Papier muodostavat yhdessä Myllykoski-konsernin.

II TOIMENPIDE

(4) Komissio sai 28 päivänä tammikuuta 2011 sulautuma-asetuksen 4 artiklan mukaisen muodollisen ilmoituksen UPM-Kymmene Oyj:ltä, jäljempänä ’UPM’, jonka mukaan se hankkii sulautuma-asetuksen 3 artiklan 1 kohdan b alakohdassa tarkoitetun määräysvallan Myllykoski Oyj:ssä, jäljempänä ’Myllykoski’ ja Rhein Papier GmbH:ssa, jäljempänä ’Rhein Papier’.

III EUROOPAN UNIONIN LAAJUINEN ULOTTUVUUS

(5) Kyseisten yritysten yhteenlaskettu maailmanlaajuinen kokonaisliikevaihto on yli 5 000 miljoonaa EUR (2). Kaikki nämä yritykset ovat saaneet EU:n alueelta yli 250 miljoonan EUR liikevaihdon. Yhdenkään kohdalla EU:n alueelta kertyneestä kokonaisliikevaihdosta yli kaksi kolmasosaa ei kuitenkaan ole kertynyt yhdestä jäsenvaltiosta. Tämän vuoksi ilmoitetulla toimenpiteellä on Euroopan unionin laajuinen ulottuvuus.

IV MENETTELY

(6) Komissio esitti 4 päivänä maaliskuuta 2011 hyväksymässään päätöksessä vakavia epäilyjä siitä, soveltuuko keskittymä sisämarkkinoille, ja aloitti sulautuma-asetuksen 6 artiklan 1 kohdan c alakohdassa tarkoitetun menettelyn, jäljempänä ’6 artiklan 1 kohdan c alakohdan mukainen päätös’. UPM toimitti 22 päivänä maaliskuuta 2011 kirjalliset huomautuksensa 6 artiklan 1 kohdan c alakohdan mukaisesta päätöksestä.

(7) UPM toimitti 15 päivänä huhtikuuta 2011 useita asiakirjoja (”Papers on a number of key issues”) ja ilmoitti toimittavansa vielä uuden taloudellisen tutkimuksen. Tutkimus toimitettiin 18 päivänä huhtikuuta 2011.

(8) Komissio antoi 5 päivänä toukokuuta 2011 sulautuma-asetuksen 18 artiklan mukaisen väitetiedoksiannon. UPM vastasi 20 päivänä toukokuuta 2011 väitetiedoksiantoon ja pyysi suullista kuulemista.

(9) Suullinen kuuleminen järjestettiin 27 päivänä toukokuuta 2011. Suulliseen kuulemiseen osallistuivat kolmansina osapuolina Myllykoski-konserni, sille lainaa myöntäneet pankit ja Bertelsmann AG, myös Bertelsmann Groupin tytäryritykset.

(10) Neuvoa-antava komitea piti kokouksen 1 päivänä heinäkuuta 2011.

V PERUSTELUT

A. Merkitykselliset markkinat

(11) Molemmat osapuolet toimivat aikakaus- ja sanomalehtipaperin tuotannon ja jakelun alalla. Osapuolten toiminta on päällekkäistä keräyspaperin hankinnan, puunhankinnan ja sellun tuotannon aloilla. Keskittymän myötä syntyy myös useita vertikaalisia suhteita.

1. Aikakauslehtipaperi

(12) Molemmat osapuolet toimivat kaikkien aikakauslehtipaperilaatujen markkinoilla lukuun ottamatta päällystettyä hienopaperia (WFC) ja konepäällystettyä paperia (MFC), joita Myllykoski-konserni ei tuota.

(13) Kuten kaaviosta voidaan todeta, aikakauslehtipaperien eri laadut ja ominaisuudet muodostavat laatu- ja hintajatkumon päällystetystä hienopaperista (jota käytetään pääasiassa aikakauslehtien kansissa ja hyvin laadukkaissa yritysjulkaisuissa, esimerkiksi vuosikertomuksissa) päällystettyyn mekaaniseen paperiin (CMR) ja superkalanteroituun (SC) paperiin. CMR- ja SC-papereita käytetään pääasiassa kuluttajille suunnattuihin lehtiin, kuvastoihin sekä mainonta- ja suoramarkkinointimateriaaliin (3).

(14) Nämä paperit voidaan jakaa edelleen alaluokkiin. CMR jaetaan kevyesti päällystettyyn paperiin (LWC), keskinkertaisesti päällystettyyn paperiin (MWC) ja kestävään päällystettyyn paperiin (HWC). SC- ja CMR-laatujen välissä on konepäällystetty paperi (MFC), joka voidaan katsoa eri luokaksi. (4) SC-paperiin kuuluu useita alalaatuja, kuten SC-A+ (ja SC-A++), SC-A sekä SC-B. Viime aikoina markkinoille on tullut useita tuotteita, joita ei tuoteta SC-koneilla eikä välttämättä luokitella SC-papereiksi, mutta jotka kilpailevat huonompilaatuisten SC-luokkien kanssa. Tuotteita voidaan nimittää SC-B Equivalent- tai SC-C -paperiksi.

(15) Kuten eräissä aiemmissa tapauksissa, komissio katsoi, ettei WFC-paperin pitäisi katsoa kuuluvan aikakauslehtipaperin markkinoille, koska sen ominaisuudet, käyttötavat ja hinta ovat erilaiset, ja WFC:tä ja muuntyyppistä aikakauslehtipaperia korvataan toisillaan tarjontapuolella hyvin rajallisesti, jos ollenkaan.

(16) Komissio katsoi myös, ettei sanomalehtipaperia voida sisällyttää aikakauslehtipaperin markkinoihin, sillä markkinatutkimuksen perusteella sekä kysyntä- että tarjontapuolella korvattavuus on rajallista.

(17) Komission tutkimuksessa kävi selväksi, ettei SC-paperin segmenttiä pitäisi jakaa ja kaikki SC-paperin laadut kuuluvat samoille markkinoille, sillä sekä kysyntä- että tarjontapuolella korvattavuus on merkittävää.

(18) Komissio katsoi SC-B Equivalent- ja SC-papereiden hyvin samankaltaisten tuoteominaisuuksien, identtisten käyttötarkoitusten, hintaluokkien ja keskinäisen korvattavuuden perusteella SC-B Equivalent-paperi pitäisi sisällyttää SC-paperin segmenttiin ja katsoa näin ollen osaksi sanomalehtipapereja.

(19) Komissio katsoi edellä esitetyn perusteella, etteivät sanomalehtipaperi ja WFC-paperi kuulu aikakauslehtipaperin markkinoille, joihin kuitenkin voidaan katsoa kuuluviksi kaikki CMR-paperit (myös MFC) ja SC-paperit (myös SC-B Equivalent) (5). Koska tässä päätöksessä käsiteltävään keskittymään ei kuitenkaan liity kilpailuongelmia, tarkka markkinoiden määritelmä voidaan jättää avoimeksi sekä tarkasteltaessa laajoja aikakauslehtipaperin markkinoita, joihin sisältyvät myös CMR ja SC, että tarkasteltaessa vain kapeita SC-paperien markkinoita.

(20) Komissio katsoi, että merkitykselliset maantieteelliset markkinat kattavat ETA:n ja Sveitsin, koska on todisteita siitä, että ETA:n sisällä ja Sveitsissä on merkittäviä kauppavirtoja, ETA:n sisäisellä kaupalla ei ole merkittäviä esteitä, pitkän matkan kuljetukset ovat mahdollisia ja niitä todella toteutetaan, ja myyntihinnat alueen eri puolilla ovat yhtenevät.

2. Sanomalehtipaperi

(21) Sekä UPM että Myllykoski-konserni toimivat sanomalehtipaperin markkinoilla. Sanomalehtipaperia käytetään pääasiassa sanomalehtien painamiseen. Sitä käytetään paljon, koska sen kustannukset ovat suhteellisen pienet ja se on vahvaa, minkä ansiosta painokoneen läpi voidaan ajaa nopeasti suuria määriä paperia. Sanomalehtipaperia on useita laatuja, jotka eroavat ominaisuuksiltaan. Markkinoiden pääsegmentit ovat tavallinen sanomalehtipaperi ja parannettu sanomalehtipaperi (6).

(22) UPM:n mukaan komission ennakkotapaukset (7) osoittavat, että kaikenlaisen sanomalehtipaperin markkinat ovat yksi kokonaisuus. Sanomalehtipaperin eri laatujen katsotaan voivan kysyntäpuolella suuressa määrin korvata toisensa. Eri laatuja käytetään samalla tavoin eri käyttötarkoituksiin ja kuluttajat voivat vaihtaa eri laatujen välillä, ja tekevätkin näin. UPM:n mukaan parannettua sanomalehtipaperia voidaan käyttää lisäksi aikakauslehdissä; sillä voidaan erityisesti korvata SC-paperi.

(23) Koska mahdollisesta vaihtoehtoisesta muunlaisestakaan markkinoiden määritelmästä ei syntyisi kilpailuongelmaa, komissio jätti sanomalehtipaperin tuotemarkkinoiden tarkan määrittelyn avoimeksi.

(24) Komissio katsoi, että sanomalehtipaperin merkitykselliset maantieteelliset markkinat kattavat ETA:n ja Sveitsin.

3. Muut markkinat

(25) Komissio totesi, ettei merkityksellisiä tuotemarkkinoita ja maantieteellisiä markkinoita tarvitse määritellä tarkasti, kun kyse on i) keräyspaperin hankinnan, ii) puunhankinnan, iii) sellun tuotannon, iv) puulevytuotteiden ja v) sahatavaran markkinoista, sillä muuhun mahdolliseen vaihtoehtoiseen markkinoiden määritelmään ei tarkasteltavana olevassa asiassa liittyisi kilpailuongelmia.

(26) Komissio totesi myös, ettei tarkasteltavana olevassa asiassa ole tarpeen määritellä sähköntuotannon ja sähkön tukkumyynnin tuotemarkkinoita ja maantieteellisiä markkinoita, sillä keskittymä ei aiheuta kilpailuongelmia.

B. Kilpailuvaikutusten arviointi

1. Aikakauslehtipaperi

(27) Paperiteollisuuden markkinaosuudet perustuvat tavallisesti kapasiteettia koskeviin tietoihin, joilla on useita itsenäisiä lähteitä (8). UPM toimitti tämän käytännön mukaisesti kapasiteettiin perustuvan markkinaosuutensa aikakauslehtipaperin kokonaismarkkinoista sekä SC-paperin markkinasegmentistä. Ne vahvistettiin yleisesti markkinatutkimuksen aikana.

(28) Kapasiteettiin perustuva markkinaosuus aikakauslehtipaperin kokonaismarkkinoilla, jotka koostuvat SC-, MFC- ja CMR-papereista, ovat seuraavat: Yritys Kapasiteetin osuus UPM 20–30 % Myllykoski-konserni (9) 10–20 % Yhdistettynä 40–50 % Stora Enso 10–20 % Norske Skog 5–10 % SAPPI 5–10 % Burgo 5–10 % SCA Forest 5–10 % Leipa 0–5 % Muut 5–10 % Yhteensä 100 %

(29) Markkinaosuuksiin ei lueta vielä SC-B Equivalent -papereita, koska ne ovat tulleet markkinoille vasta hiljattain. Jos ne otetaan mukaan, osapuolten edellä esitetyt kapasiteettiluvut ovat yhdistettyinä noin 30-40 prosenttia.

(30) Markkinoille hiljattain tulleiden SC-B Equivalent – papereiden aiheuttama kilpailu on jo hillinnyt merkittävästi SC-tuotteiden markkinoita, joissa osapuolilla on suhteellisen vahva asema. Nämä uudet tuotteet kilpailevat suoraan SC-papereiden kanssa, niiden myynti kasvaa nopeasti ja on odotettavissa, että SC-B Equivalent -papereiden tuottajien aiheuttama paine kasvaa lähitulevaisuudessa.

(31) Osapuolten yhteinen SC-paperin segmentin (SC-B Equivalent -paperi mukaan luettuna) markkinaosuus olisi 40–50 prosenttia kokonaiskapasiteetista, ja kilpailijoita olisi edelleen useita: Stora Enso (20–30 %), Norske Skog (10–20 %), Holmen (10–20 %) ja SCA (5–10 %).

(32) Kilpailijoiden kyky laajentaa tuotantoaan vastauksena keskittymästä aiheutuvaan mahdolliseen kapasiteetin pienenemiseen määräytyy pitkälti sen mukaan, mikä on niiden käyttämätön kapasiteetti ja miten kysyntä kehittyy.

(33) Komissio katsoo kysynnän suuntauksia koskevien ennusteiden perusteella, että ETA-alueella aikakauslehtipaperin (SC-paperi mukaan luettuna) kysyntä pysyy tasaisena tai jopa pienenee seuraavien kolmen–viiden vuoden aikana.

(34) Samaan aikaan on analysoitu kilpailijoiden keskimääräistä käyttämätöntä kapasiteettia vuositasolla ja havaittu, että sitä on markkinoilla merkittävästi. Kilpailijoiden kapasiteetin keskimääräinen vuotuinen käyttöaste aikakauslehtipaperin kokonaismarkkinoilla sekä kapeammalla SC-paperin segmentilla oli vuonna 2010 noin 88 prosenttia.

(35) Kilpailijoilla on vahva intressi käyttää kapasiteettiaan, sillä paperinvalmistuksen kiinteät kustannukset ovat hyvin suuret. Tuottajat pyrkivät tämän vuoksi käyttämään koko kapasiteettiaan ja niillä on kannustin lisätä kapasiteetin käyttöastetta ja myyntiä vastauksena UPM:n hinnankorotuksiin tai kapasiteetin vähentämiseen.

(36) Tämän vuoksi voidaan todeta, että kilpailijoilla on sekä valmiudet että kannustin estää hintojen korotukset tai kapasiteetin vähennykset, joita UPM:llä on todennäköisesti suunnitteilla sulautuman jälkeen.

(37) Komissio katsoo edellä mainittujen, ehdotetussa päätöksessä yksityiskohtaisesti esitettyjen seikkojen perusteella, ettei ehdotettu keskittymä johda tehokkaan kilpailun estymiseen merkittävästi aikakauslehtipaperin markkinoilla tai millään sen segmentillä.

2. Sanomalehtipaperi

(38) Osapuolten osuus sanomalehtipaperin kapasiteetista ei olisi yli 20–30 prosenttia riippumatta siitä, katsotaanko markkinat yhtenäisiksi kaiken sanomalehtipaperin markkinoiksi vai erillisiksi tavallisen ja parannetun sanomalehtipaperin markkinoiksi. Ehdotetulla keskittymällä ei olisi vaikutusta erillisiin superkalanteroidun sanomalehtipaperin tai SC-B Equivalent -paperin markkinoihin, sillä UPM tai Myllykoski eivät tuota näitä papereita.

(39) Myyntiin perustuva osapuolten yhdistetty markkinaosuus olisi vuonna 2010 ollut sekä tavallisen että parannetun sanomalehtipaperin osalta 20–30 prosenttia (10). Komissio arvioi, että parannetun sanomalehtipaperin markkinoilla, lukuun ottamatta SC-B Equivalent -paperin tuotantoa, osapuolten yhdistetty markkinaosuus olisi ollut 20–30 prosenttia.

(40) UPM:n mukaan ehdotettu keskittymä ei aiheuttaisi horisontaalisesta päällekkäisyydestä johtuvia kilpailuongelmia seuraavista syistä: i) markkinoilla on vahvoja toimijoita, jotka pystyvät kilpailemaan sulautuman kanssa, ii) pienetkin toimijat voivat kilpailla menestyksekkäästi sopimuksista, sillä markkinoilla on käytäntönä useiden hankintalähteiden käyttö, ja iii) paperintuonnilla on tärkeä asema ETA-alueen sanomalehtipaperin kysyntään vastattaessa.

(41) Keskittymän jälkeen sulautumaan kohdistuu edelleen kilpailua Stora Enson taholta, joka jatkaa parannetun sanomalehtipaperin markkinoiden suurimpana toimijana (kapasiteetin perusteella). Muita kilpailijoita on neljä: Norske Skog, SCA, Holmen ja Palm.

(42) Mahdollisen koordinaation riskistä komissio totesi olevan epätodennäköistä, että keskittymä lisäisi kannustimia vilpilliseen yhteistoimintaan, erityisesti siksi, ettei merkittävien toimijoiden määrä vähene. Myllykoski on vasta kuudenneksi suurin toimija ja kooltaan alle viidenneksen nykyisestä markkinajohtajasta, Stora Ensosta.

3. Muut markkinat

(43) Komissio katsoi, ettei ehdotettu keskittymä estä merkittävästi tehokasta kilpailua i) sanomalehtipaperin markkinoilla ja sen mahdollisilla kapeammilla segmenteillä, ii) keräyspaperin hankinnan markkinoilla ja sen mahdollisilla kapeammilla segmenteillä, iii) puunhankinnan markkinoilla ja sen kapeammilla segmenteillä ja iv) sellun markkinoilla ja sen kapeammilla segmenteillä.

(44) Lisäksi komissio katsoi, ettei ehdotettu keskittymä estä merkittävästi tehokasta kilpailua seuraavien vertikaalisten suhteiden osalta: i) puunhankinta ja sellu, ii) sellu ja aikakauslehtipaperi, jonka osalta sovelletaan vaihtoehtoista markkinoiden määritelmää, iii) sähkön tuotanto ja tukkumyynti sekä aikakauslehtipaperi, jonka osalta sovelletaan vaihtoehtoista markkinoiden määritelmää, i) puunhankinta ja puulevytuotteet, v) puunhankinta ja sahatavara ja v) keräyspaperin hankinta ja sellu.

VI PÄÄTELMÄT

(45) Päätöksessä todetaan edellä esitetyistä syistä, ettei ilmoitettu keskittymä olennaisesti estä tehokasta kilpailua sisämarkkinoilla eikä niiden merkittävällä osalla.

(46) Tämän vuoksi ilmoitetun keskittymän, jossa UPM-Kymmene Oyj hankkii asetuksen (EY) N:o 139/2004 3 artiklan 1 kohdan b alakohdassa tarkoitetun määräysvallan Myllykoski Oyj:ssä ja Rhein Papier GmbH:ssa, katsotaan soveltuvan sisämarkkinoille ja ETA-sopimuksen toimintaan sulautuma-asetuksen 2 artiklan 2 kohdan ja 8 artiklan 1 kohdan sekä ETA-sopimuksen 57 artiklan mukaisesti.

(1) EUVL L 24, 29.1.2004, s. 1.

(2) Liikevaihto on laskettu sulautuma-asetuksen 5 artiklan 1 kohdan ja yrityskeskittymien valvonnasta annetun neuvoston asetuksen (EY) N:o 139/2004 mukaisesti toimivaltakysymyksistä annetun komission konsolidoidun tiedonannon mukaisesti (EUVL C 95, 16.4.2008, s. 1).

(3) Sekä CMR- että SC-paperia valmistetaan luonnollisesta (puupitoisesta) sellusta. Huonompilaatuisissa papereissa käytetään myös kierrätyspaperista saatua sellua. Toisin kuin CMR-paperit, SC-paperit eivät ole päällystettyjä. Kaikentyyppisen paperin tuotannossa käytetään kalantereita valmistusprosessin loppupuolella paperin pinnan kiillottamiseksi. Kalanterissa on kaksi telaa, joilla paperia puristetaan. SC-paperin tuotannossa käytetään ainakin kahta, usein useampaa, paria kumipäällysteisiä (pehmeänippisiä) teloja.

(4) MFC:n määrät ovat yleensä pienempiä eikä niitä yleensä ilmoiteta erikseen, vaan ne luetaan LWC-laatuun. Myllykoski-konserni ei tuota MFC-paperia.

(5) Tässä asiakirjassa tarkoitetaan ”aikakauslehtipaperien markkinoilla” tästä eteenpäin SC-, MFC- ja CMR-paperien markkinoita.

(6) MFS-paperi (parannettu sanomalehtipaperi), myös UMI (päällystämätön, mekaaninen ja parannettu) ja UMO (päällystämätön, mekaaninen ja muu).

(7) Ks. asia COMP/M.646 Repola/Kymmene, 30 päivänä lokakuuta 1995, 12 kohta, COMP/M.2498 UPM-Kymmene/Haindl, 21 päivänä marraskuuta 2001, 13 kohta, ja COMP/M.3822 Stora Enso/Schneidersöhne Papier, 25 päivänä heinäkuuta 2005, 16 kohta.

(8) Jaakko Pöyry Databank, RISI; CEPI Print on painopaperituottajien yhdistys.

(9) UPM korjasi Myllykoski-konsernin kapasiteettia alaspäin 93 kilotonnia (vastaus väitetiedoksiantoon, ks. s. 9 ja 63).

(10) Tieto perustuu osapuolten omaan myyntiin ja CEPI Printin kokonaismyyntiin.